DA Den Europæiske Unions Tidende C 94/2

KOMMISSIONENS AFGØRELSE

af 9. marts 2016

om oprettelse af en ekspertgruppe i Kommissionen vedrørende elsammenkoblingsmål

(2016/C 94/02)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) Det Europæiske Råd opfordrede på samlingen den 20. og 21. marts 2014 til hurtig gennemførelse af samtlige foranstaltninger med henblik på at opfylde målet om at opnå sammenkobling af mindst 10 % af den installerede elproduktionskapacitet for alle medlemsstater. Det Europæiske Råd opfordrede Kommissionen til at foreslå specifikke sammenkoblingsmål, der skal nås inden 2030.

(2) I Kommissionens meddelelse »Europæisk energisikkerhedsstrategi« (1) foreslås det at hæve det nuværende elsammenkoblingsmål på 10 % til 15 % inden 2030, idet der tages hensyn til omkostningsaspekterne og potentialet for handelssamkvem i de relevante regioner.

(3) Det Europæiske Råd opfordrede på samlingen den 23. og 24. oktober 2014 Kommissionen til regelmæssigt at aflægge rapport til Det Europæiske Råd med henblik på at nå målet på 15 % inden 2030 som foreslået af Kommissionen, og at målet hovedsagelig nås via gennemførelsen af projekter af fælles interesse.

(4) I sin meddelelse »En rammestrategi for en modstandsdygtig energiunion med en fremadskuende klimapolitik« (2) påpegede Kommissionen, at der er opstillet et specifikt mål for sammenkobling på minimum 10 % af den installerede elproduktionskapacitet i medlemsstaterne, som skal nås inden 2020. I samme meddelelse anførte Kommissionen, at den i 2016 vil aflægge en rapport om, hvilke foranstaltninger der er nødvendige for at nå målet på 15 % inden 2030.

(5) I sin meddelelse »Opfyldelse af elsammenkoblingsmålet på 10 %« (3) fremhævede Kommissionen, at gennemførelsen af det indre marked for elektricitet og især etablering af sammenkoblinger med isolerede elnet, sikring af energiforsyningen for alle forbrugere og en forhøjelse af variable vedvarende energikilders andel af elproduktionen forudsætter en sammenkoblingskapacitet, der overstiger 10 %, og at EU's og medlemsstaternes indsats skal baseres på behovet for, at alle medlemsstater når op på mindst 15 % senest i 2030.

(6) Det Europæiske Råd opfordrede på samlingen den 19. og 20. marts 2015 til at fremskynde gennemførelsen af infrastrukturprojekter, herunder sammenkoblinger med navnlig fjerntliggende regioner, for elektricitet og gas for at sikre energisikkerhed og et velfungerende indre marked for energi.

(7) Samtidig kan forskelle mellem medlemsstaterne med hensyn til geografisk placering og struktur af energimiks og -forsyninger indebære, at der er behov for at se på hvert enkelt land ud fra en grundig vurdering af flaskehalse og hensynet til omkostningerne. De regionale samarbejdsstrukturer — de regionale grupper for elektricitet, der er oprettet ved Europa-Parlamentets og Rådets forordning (EU) nr. 347/2013 (4) (TEN-E-forordningen) og de relevante grupper på højt plan om energiinfrastruktur — danner en værdifuld ramme for at drøfte og nå til enighed om vejen frem.

(8) Disse grupper på højt plan tilføjer en politisk dimension, strategisk styring og politiske retningslinjer for det tekniske arbejde og hjælper med at indkredse og fremme prioriterede projekter i de relevante regioner. Ud over den eksisterende Gruppe på Højt Plan vedrørende Planen for Sammenkobling af det Baltiske Energimarked (BEMIP), der blev reformeret i 2015, blev der oprettet to nye grupper på højt plan i 2015: Gruppen på Højt Plan vedrørende Sammenkoblinger i det Sydvestlige Europa (Den Iberiske Halvø) og Gruppen på Højt Plan vedrørende Gassammenkobling i Central- og Sydøsteuropa (CESEC).

(9) Gruppen bør oprettes for at yde Kommissionen og de regionale samarbejdsstrukturer teknisk rådgivning om, hvordan de bedst kan omsætte sammenkoblingsmålet på 15 % til regionale mål, nationale mål og/eller mål på grænseniveau samt for at rådgive om vigtige tekniske spørgsmål vedrørende gennemførelsen af de nødvendige sammenkoblinger, herunder dem der vedrører opfyldelsen af elsammenkoblingsmålet på 10 %.

(10) Når ekspertgruppen sammensættes, bør det tilstræbes at sikre en afbalanceret repræsentation inden for relevante ekspertise- og interesseområder samt en ligelig kønsfordeling og en afbalanceret repræsentation af geografisk oprindelse. Gruppen bør sammensættes af repræsentanter for Agenturet for Samarbejde mellem Energireguleringsmyndigheder (ACER), de europæiske net af transmissionssystemoperatører, særlig for elektricitet (ENTSO'erne), samt eksperter og relevante brancheorganisationer, den akademiske verden og ikkestatslige organisationer med relevant ekspertise inden for det indre energimarked og spørgsmål vedrørende sammenkobling af elnettet.

(11) Der bør fastsættes regler for gruppemedlemmernes videregivelse af oplysninger.

(12) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (5) —

BESTEMT FØLGENDE:

Artikel 1

Genstand

Hermed nedsættes ekspertgruppen om elsammenkoblingsmål (i det følgende benævnt »gruppen«).

Artikel 2

Opgaver

1. Gruppen har følgende opgaver:

a) efter at have udpeget de faktorer, der kan have indvirkning på elektricitetsudvekslingen mellem medlemsstaterne, skal gruppen yde teknisk rådgivning til Kommissionen om metoderne til at omsætte sammenkoblingsmålet på 15 % til regionale mål, nationale mål og/eller mål på grænseniveau, der skal nås inden 2030, idet der tages hensyn til omkostningsaspekterne og potentialet for handelssamkvem i de relevante regioner

b) gruppen skal efter anmodning yde teknisk rådgivning om opnåelse af målet på 10 %, kortlægge risici, der kan føre til, at målet ikke opfyldes inden 2020, og foreslå Kommissionen løsninger på problemer, der hindrer gennemførelsen, særlig hvad angår finansieringen af projekter og tilladelsesprocedurerne.

2. Når gruppen udfører sine opgaver, der er omhandlet i stk. 1, skal den regelmæssigt høre de regionale samarbejdsstrukturer, dvs. de regionale grupper for elektricitet, der er oprettet ved forordning (EU) nr. 347/2013, samt de relevante grupper på højt plan om energiinfrastruktur.

Artikel 3

Høring

Kommissionen og Generaldirektoratet for Energi kan høre gruppen om ethvert spørgsmål, der vedrører elsammenkobling.

Artikel 4

Medlemskab

1. Gruppen skal bestå af op til 15 medlemmer, der udvælges blandt:

a) Agenturet for Samarbejde mellem Energireguleringsmyndigheder (ACER)

b) de europæiske netværk af transmissionssystemoperatører for elektricitet og gas (ENTSO-E og ENTSO-G)

c) europæiske brancheorganisationer og -sammenslutninger

d) højere læreanstalter og forskningsinstitutioner, der er specialiseret i det indre energimarked og energiinfrastrukturspørgsmål med fokus på elektricitet

e) relevante europæiske ikkestatslige organisationer og internationale organisationer, der er specialiseret i det indre energimarked og energiinfrastrukturspørgsmål med fokus på elektricitet

f) enkeltpersoner, der udvælges ved personlig udnævnelse som eksperter med fremragende ekspertise på området omhandlet i artikel 2, stk. 1.

2. Det kan fastsættes, at der udnævnes samme antal suppleanter som medlemmer. Suppleanter udnævnes på samme vilkår som gruppens medlemmer. En suppleant træder automatisk i stedet for et medlem, når vedkommende er fraværende eller forhindret.

3. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i artikel 5, stk. 1, eller i traktatens artikel 339, indbydes ikke længere til at deltage i gruppens møder og kan udskiftes for den resterende del af deres mandatperiode.

4. Medlemmer, der udvælges ved personlig udnævnelse, handler uafhængigt og i offentlighedens interesse.

5. Personoplysninger indsamles, behandles og offentliggøres i overensstemmelse med Europa-Parlamentets og Rådets forordning (EF) nr. 45/2001.

Artikel 5

Udnævnelse

1. Medlemmerne udnævnes af generaldirektøren for energi blandt specialister, som har kompetence inden for de i artikel 2 omhandlede områder, og som har indgivet ansøgning.

De organisationer, der er omhandlet i artikel 4, litra c), d) og e), skal foreslå en repræsentant og dennes suppleant. Generaldirektøren for energi kan afvise en foreslået repræsentant eller en suppleant, hvis vedkommende ikke opfylder de krav, der specificeres i indkaldelsen af ansøgninger. I så fald anmodes organisationen om at udpege en anden repræsentant eller suppleant.

Medlemmer, der er nævnt i artikel 4, litra a) og b), deltager ikke i den offentlige indkaldelse, men udpeges direkte.

2. Medlemmerne udnævnes for en periode på to et halvt år med mulighed for genvalg én gang.

3. Hvad angår medlemmer, der udvælges ved personlig udnævnelse, kan det fastsættes, at der udnævnes samme antal suppleanter som medlemmer. Suppleanterne udnævnes på samme vilkår som gruppens medlemmer. En suppleant træder automatisk i stedet for et medlem, når vedkommende er fraværende eller forhindret.

4. Navnene på organisationer og enkeltpersoner, der er udvalgt ved personlig udnævnelse, offentliggøres i Kommissionens register over ekspertgrupper og lignende enheder (i det følgende benævnt registret).

Artikel 6

Gruppens arbejde

1. En repræsentant for Generaldirektoratet for Energi er formand for gruppen.

2. Efter aftale med Generaldirektoratet for Energi kan gruppen nedsætte undergrupper, der skal undersøge specifikke spørgsmål på grundlag af et mandat, som gruppen opstiller. Disse undergrupper opløses, så snart de har opfyldt deres mandat.

3. Kommissionens repræsentant kan indbyde eksterne eksperter med specifik viden om et emne på dagsordenen til at deltage på ad hoc-basis i gruppens eller undergruppens arbejde. Kommissionens repræsentant kan desuden give observatørstatus til enkeltpersoner, organisationer, som defineret i regel 8, stk. 3, i de horisontale regler om ekspertgrupper, samt til kandidatlande.

4. Repræsentanter for gruppens medlemmer og deres suppleanter samt de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse (EU, Euratom) 2015/443 (6) og afgørelse (EU, Euratom) 2015/444 (7). Hvis de tilsidesætter disse forpligtelser, kan Kommissionen træffe alle relevante foranstaltninger.

5. Gruppen og undergrupperne mødes i Kommissionens lokaler. Sekretariatsopgaverne varetages af Kommissionen. Andre tjenestemænd i Kommissionen med interesse i gruppens eller undergruppernes møder kan deltage i disse.

6. Gruppen fastsætter selv sin forretningsorden på grundlag af standardforretningsordenen for ekspertgrupper.

7. Alle relevante dokumenter, såsom dagsordener, referater og deltagernes bidrag, stilles til rådighed enten i registret eller via et link fra registret til et særligt websted. Adgangen til de særlige websteder er ikke betinget af brugerregistrering eller underlagt andre begrænsninger. Der skal være mulighed for at undlade offentliggørelse i tilfælde, hvor et dokuments udbredelse vil være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (8).

Artikel 7

Mødeudgifter

1. Der ydes ikke vederlag for det arbejde, der udføres af deltagerne i forbindelse med gruppens aktiviteter.

2. Deltagernes rejse- og opholdsudgifter i forbindelse med gruppens aktiviteter refunderes af Kommissionen i overensstemmelse med de i Kommissionen gældende bestemmelser (9).

3. Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.

Artikel 8

Anvendelsesperiode

Denne afgørelse anvendes i fem år fra datoen for vedtagelsen.

Udfærdiget i Bruxelles, den 9. marts 2016. På Kommissionens vegne Miguel ARIAS CAÑETE Medlem af Kommissionen

(1) COM(2014) 330 final.

(2) COM(2015) 80 final.

(3) COM(2015) 82 final.

(4) Europa-Parlamentets og Rådets forordning (EU) nr. 347/2013 af 17. april 2013 om retningslinjer for den transeuropæiske energiinfrastruktur og om ophævelse af beslutning nr. 1364/2006/EF og ændring af forordning (EF) nr. 713/2009, (EF) nr. 714/2009 og (EF) nr. 715/2009 (EUT L 115 af 25.4.2013, s. 39).

(5) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

(6) Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).

(7) Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).

(8) Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Disse undtagelser har til formål at beskytte den offentlige sikkerhed, militære anliggender, internationale relationer, finanspolitik, valutapolitik eller økonomisk politik, privatlivets fred og den enkeltes integritet, forretningsmæssige interesser, retslige procedurer og juridisk rådgivning, inspektioner, undersøgelser og revision samt institutionens beslutningsproces.

(9) Kommissionens afgørelse K(2007) 5858 af 5. december 2007 om ordning om godtgørelse af eksterne personer, der af Kommissionen indkaldes som eksperter.